CELEX: 32015D0295
Language: bg
Date: 2015-02-24 00:00:00
Title: Решение за изпълнение (ЕС) 2015/295 на Комисията от 24 февруари 2015 година за одобряване на ефективния алтернатор MELCO GXi (MELCO GXi efficient alternator) като иновативна технология за намаляване на емисиите на CO 2 от пътнически леки автомобили съгласно Регламент (ЕО) № 443/2009 на Европейския парламент и на Съвета  Текст от значение за ЕИП

25.2.2015   
            
            
               BG
            
            
               Официален вестник на Европейския съюз
            
            
               L 53/11
            
         РЕШЕНИЕ ЗА ИЗПЪЛНЕНИЕ (ЕС) 2015/295 НА КОМИСИЯТА
   от 24 февруари 2015 година
   за одобряване на ефективния алтернатор MELCO GXi (MELCO GXi efficient alternator) като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
   като има предвид, че:
   
               (1)
            
            
               Доставчикът Mitsubishi Electric Corporation (MELCO), представляван в Европейския съюз от Mitsubishi Electric Automotive Europe B.V („Заявителят“), е подал на 24 юни 2014 г. заявление за одобряване като иновативна технология на ефективния алтернатор MELCO GXi (MELCO GXi efficient alternator). Пълнотата на заявлението бе оценена в съответствие с член 4 от Регламент за изпълнение (ЕС) № 725/2011 на Комисията (2). Комисията установи, че в първоначалното заявление липсва част от необходимата информация и поиска от заявителя да я допълни. На 10 юли 2014 г. Комисията получи пълната информация и на следващия ден след тази дата започна да оценява заявлението.
            
         
               (2)
            
            
               Заявлението бе оценено в съответствие с член 12 от Регламент (ЕО) № 443/2009, с Регламент за изпълнение (ЕС) № 725/2011 и с Техническите указания за изготвяне на заявления за одобряване на иновативни технологии съгласно Регламент (ЕО) № 443/2009 („Техническите указания“) (3), и бе установено, че то е пълно.
            
         
               (3)
            
            
               Заявлението се отнася за ефективния алтернатор MELCO GXi, с класове за генериран ток от 130 A до 250 A. Алтернаторът има висок к.п.д., определен в съответствие с подхода на VDA, който е описан в точка 5.1.2 от приложение I към Техническите указания. Този подход е в съответствие с методиката за изпитване, определена в международния стандарт ISO 8854 2012 (4). Алтернаторът на Заявителя има по-висок к.п.д. в сравнение с базовите алтернатори, което се дължи на намалението на следните три вида загуби: загубите от токоизправяне, намалени чрез използване на нов диод с малки загуби на енергия; загубите в желязото на статора, намалени чрез използване на тънко шихтована сърцевина на статора от висококачествена магнитна стомана, както и загубите в медта на статора чрез използване на статор със свръхвисок коефициент на запълване и чрез добавена осева охлаждаща конструкция.
            
         
               (4)
            
            
               Комисията счита, че предоставената в заявлението информация показва, че са изпълнени условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011.
            
         
               (5)
            
            
               Заявителят е доказал, че високоефективни алтернатори от описания в заявлението вид се използват в не повече от 3 % от новите леки пътнически автомобили, регистрирани през референтната 2009 година.
            
         
               (6)
            
            
               За да се определи намалението на емисиите на CO2, осигурявано от иновативната технология когато е монтирана в превозното средство, е необходимо да се дефинира базовото превозно средство, с което следва да бъде сравнявана ефективността на оборудваното с иновативната технология превозно средство, както е предвидено в членове 5 и 8 от Регламент за изпълнение (ЕС) № 725/2011. Комисията счита, че ако иновативната технология се монтира на нов тип превозно средство, като подходяща базова технология е уместно да се разглежда алтернатор с к.п.д. 67 %. В случаите, при които ефективният алтернатор MELCO GXi се монтира на съществуващ тип превозно средство, базовата технология следва да бъде алтернаторът на най-актуалната пусната на пазара версия на този тип превозно средство.
            
         
               (7)
            
            
               Заявителят е представил методика за изпитване на намалението на емисиите на CO2, включваща формули, които са в съответствие с формулите, описани в Техническите указания за случаите на прилагане на опростения подход по отношение на ефективни алтернатори. Комисията счита, че методиката на изпитване ще осигури резултати, които са проверими, възпроизводими и съпоставими, и че тя е в състояние реалистично да докаже ползите от иновативната технология по отношение на емисиите на CO2 при голяма статистическа значимост, в съответствие с член 6 от Регламент за изпълнение (ЕС) № 725/2011.
            
         
               (8)
            
            
               Заявителят е представил методика за изпитване на намалението на CO2, която включва основаващи се на Техническите указания формули по отношение на ефективните алтернатори. Комисията отбелязва, че предложената от Заявителя методика за изпитване, както и формулите за изчисляване на намалението на емисиите на CO2, са идентични по всички аспекти с методиката, определена в приложението към Решение за изпълнение 2013/341/ЕС на Комисията (5). Поради това Комисията счита, че за определяне на намаленията на емисиите на СО2 в резултат от използването на ефективния алтернатор MELCO GXi следа да се използва методиката, определена в Решение за изпълнение 2013/341/ЕС.
            
         
               (9)
            
            
               Също така Комисията констатира, че Заявителят е доказал по задоволителен начин, че намалението на емисиите, постигано с иновативната технология, е най-малко 1 g CO2/km.
            
         
               (10)
            
            
               Комисията отбелязва, че намаленията, дължащи се на иновативната технология, частично могат да бъдат демонстрирани със стандартния цикъл на изпитване, и поради това при сертифицирането на крайните общи намаления те следва да се определят в съответствие с член 8, параграф 2, втора алинея от Регламент за изпълнение (ЕС) № 725/2011.
            
         
               (11)
            
            
               Комисията констатира, че верификационният доклад е изготвен от UTAC (от Групата UTAC CERAM), и че докладът потвърждава констатациите, посочени в заявлението.
            
         
               (12)
            
            
               При тези обстоятелства Комисията счита, че не следва да бъдат повдигани възражения по отношение на одобряването на въпросната иновативна технология.
            
         
               (13)
            
            
               За целите на определянето на общия код за екологични иновации, който да бъде използван в съответните документи за одобрение на типа в съответствие с приложения I, VIII и IX към Директива 2007/46/ЕО на Европейския парламент и на Съвета (6), следва да бъде посочен индивидуален код, който да бъде използван за иновативната технология, одобрена посредством настоящото решение.
            
         
               (14)
            
            
               Всеки производител, който желае да се възползва от намаление на средните си специфични емисии на CO2, за да постигне своята цел за специфични емисии посредством намаление на CO2 чрез използване на иновативната технология, одобрена с настоящото решение, следва в съответствие с член 11, параграф 1 от Регламент за изпълнение (ЕС) № 725/2011 да се позове на настоящото решение в заявлението си за издаване на сертификат за ЕО одобряване на типа за съответните превозни средства,
            
         ПРИЕ НАСТОЯЩОТО РЕШЕНИЕ:
   Член 1
   1.   Ефективният алтернатор GXi на Mitsubishi Electric Corporation (Mitsubishi Electric Corporation GXi efficient alternator), който има увеличен к.п.д. благодарение на намалението на три различни вида загуби, и е предназначен за използване в превозни средства от категория М1, се одобрява като иновативна технология по смисъла на член 12 от Регламент (ЕО) № 443/2009.
   2.   Намалението на емисиите на CO2 в резултат от използването на алтернатора по параграф 1 се определя съгласно методиката, описана в приложението към Решение за изпълнение 2013/341/ЕС.
   3.   В съответствие с член 11, параграф 2, втора алинея от Регламент за изпълнение (ЕС) № 725/2011, намалението на емисиите на CO2, определено в съответствие с параграф 2 от настоящия член, може да бъде сертифицирано и вписано в сертификата за съответствие и съответната документация за одобрение на типа, посочена в приложения I, VIII и IX към Директива 2007/46/ЕО, само ако намаленията надхвърлят или са равни на прага, посочен в член 9, параграф 1 от Регламент за изпълнение (ЕС) № 725/2011.
   4.   Индивидуалният код за екологични иновации, който следва да се вписва в документацията за одобряване на типа по отношение на одобрената с настоящото решение за изпълнение иновативна технология, е „12“.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 24 февруари 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 140, 5.6.2009 г., стр. 1.
   
      (2)  Регламент за изпълнение (ЕС) № 725/2011 на Комисията от 25 юли 2011 г. за установяване на процедура за одобряване и сертифициране на иновативни технологии за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf
   
      (4)  ISO 8854 Пътни превозни средства — Алтернатори с регулатори — Методи за изпитване и общи изисквания. Номер ISO 8854: 2012(E).
   
      (5)  Решение за изпълнение 2013/341/ЕС на Комисията от 27 юни 2013 г. за одобряване на алтернатора Valeo с ефективна генерация (Valeo Efficient Generation Alternator) като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета (ОВ L 179, 29.6.2013 г., стр. 98).
   
      (6)  Директива 2007/46/ЕО на Европейския парламент и на Съвета от 5 септември 2007 година за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).